钦定古今图书集成/理学汇编/字学典/第001卷 > 金
## 钦定古今图书集成/理学汇编/字学典/第001卷 > 金

### 太祖天辅三年八月颁女直字

按《金史太祖本纪》，天辅三年八月己丑，颁女直字。
按《选举志》，金承辽后，凡事欲轶辽世，故进士科目，兼
采唐宋之法而增损之，以策论进士取其国人而用
女直文字，以为程文，斯盖就其所长以收其用，又欲
行其国字，使人通习而不废耳。按《完颜希尹传》，希
尹本名谷神，欢都之子也。自太祖举兵，常在行阵，金
人初无文字，国势日强，与邻国交好，迺用契丹字，太
祖命希尹撰本国字，备制度。希尹乃依仿汉人楷法，
因契丹字制度合本国语，制“女直”字。天辅三年八月，
《字书》成，太祖大悦，命颁行之。

### 熙宗皇统五年五月戊午初用御制小字

按《金史熙宗本纪》云云。按《完颜希尹传》，熙宗亦制
女直字，与希尹所制字俱行用。希尹所撰，谓之女直
大字，熙宗所撰，谓之“小字。”

### 章宗明昌二年谕罢契丹字

按《金史章宗本纪》。明昌二年“四月癸巳。谕有司，自今
女直字直译为汉字。国史院专写契丹字者罢之。”十
一月丙午朔。制诸女直人不得以姓氏译为汉字。
明昌五年以叶鲁谷神制女直字。诏依仓颉立庙
按《金史章宗本纪》。五年春正月乙亥。以叶鲁谷神始
制女直字。诏加封赠。依仓颉立庙盩厔例。祠于上京
纳里浑庄、岁时致祭